
  34                                                        DR 30.11.2017                                                    

 
12.31 tgh. 

Dato’ Sri Dr. Haji Irmohizam bin Haji Ibrahim [Kuala Selangor]: Bismillahir 
Rahmanir Rahim, Assalamualaikum warahmatullahi wabarakatuh, salam sejahtera, 
salam negaraku Malaysia. Terima kasih kepada Tuan Yang di-Pertua kerana 
memberikan peluang kepada saya untuk membahaskan usul Rang Undang-undang Akta 
Dadah Berbahaya (Pindaan) 2017. 

Tuan Yang di-Pertua, bila merujuk kepada penyalahgunaan dadah, pada hemat 
saya ia merupakan satu isu utama yang menjadi barah terutama sekali dalam negara ini 
sehinggakan ia menjadi antara isu yang hangat diperdebatkan oleh masyarakat 
Malaysia. Penyalahgunaan dadah tidak mengira warna kulit mahupun agama yang 
dianuti. Penyalahgunaan dadah bukanlah satu isu baru yang pada dasarnya negara kita 
terlepas daripada masalah yang membelenggu hampir kesemua negara di dunia ini.  

Berdasarkan statistik yang diperolehi daripada pihak Polis Diraja Malaysia, 
menunjukkan bahawa sejak tahun 2014 sehingga Oktober 2017, seramai 702,319 orang 
pengedar dadah telah ditangkap. Ditambah pula statistik Jabatan Penjara Malaysia 
menunjukkan bahawa 71.3 peratus daripada jumlah bantuan yang melakukan kesalahan 
berkaitan dadah terdiri daripada kaum Melayu yang ia merupakan satu peratusan yang 
amat tinggi berbanding kaum lain. 

 Lebih membimbangkan lagi apabila rekod Agensi Antidadah Kebangsaan 
menunjukkan statistik penagihan dadah di kalangan pelajar sekolah terutamanya pelajar 
sekolah menengah pada tahun 2016 adalah sebanyak 1,411 orang dan meningkat 
sehingga 1,731 orang sehingga September 2017. Justeru itu, melihat kepada pindaan 
yang dibuat pada hari ini, saya ingin mengucapkan syabas dan tahniah kepada 
kepimpinan Yang Amat Berhormat Perdana Menteri dan juga kerajaan kerana pindaan 
hari ini merupakan satu mekanisme yang pada hemat saya berbentuk pencegahan yang 
lebih serius bagi mengatasi permasalahan dadah di negara kita. 

Tuan Yang di-Pertua, jika dahulu kita hanya mengetahui dan mengenali jenis 
dadah opiat yang terdiri daripada heroin, morfin dan ganja serta dadah sintetik seperti 
syabu, ice, crystal dan diamond. Hari ini, sindiket dadah semakin licik bagi mengaut 
keuntungan menghasilkan dadah sintetik terbaharu menggunakan bahan kimia yang 
tidak menyalahi undang-undang tetapi mampu memberikan kesan yang sungguh 
mengkhayalkan yang dikenali sebagai, dengan izin, new psychoactive substances (NPS) 
bagi mengelakkan mereka disabitkan kesalahan mengikut Akta Dadah Berbahaya 1952.  

Menurut data yang diperolehi daripada pihak Polis Diraja Malaysia menunjukkan 
satu angka yang sungguh membimbangkan kerana terdapat lebih kurang 800 jenis 
dadah new psychoactive substances (NPS) namun berjaya dikenal pasti adalah 
berjumlah 27 jenis. Daripada 800 dikenal pasti 27 jenis. Manakala daripada 27 jenis ini, 
hanya 9 sahaja yang telah diperuntukkan di bawah Akta Racun. Kini antara dadah NPS 
yang berbahaya dan menjadikan penagih lebih agresif seakan-akan zombi ialah dadah 
jenis flakka atau dikenali sebagai the zombie drugs yang merupakan dengan izin, new 
psychoactive substances (NPS).  

Dadah flakka ini boleh merangsang bahagian otak yang mengatur mood, 
hormon dopamin dan serotonin agar pengguna dadah itu merasa lebih kuat, tidak takut, 
hilang rasa malu dan menjadi gila. Tambahan pula di negara Amerika Syarikat telah 
mengenal pasti bahawa ia sedang dijual secara berleluasa di luar dan di dalam bentuk 
gula-gula jeli.  

Justeru itu, saya ingin menggesa kepada pihak kerajaan, sama ada PDRM dan 
Agensi Antidadah Kebangsaan agar mempergiatkan usaha membendung pengedaran 
dadah flakka ini yang mampu membahayakan masyarakat serta memberikan kesan 
daripada keadaan yang mampu mengubah manusia kepada menjadi zombi.  

Tuan Yang di-Pertua, bila merujuk kepada keperluan dan rasional meminda 
seksyen 39B Akta Dadah Berbahaya 1952, harus diketahui bahawa kali terakhir akta ini 
dipinda adalah pada tahun 1983 dengan memasukkan pindaan peruntukan hukuman 
mati mandatori kepada individu yang mengedar dadah iaitu 34 tahun yang lalu. Oleh itu 
pada hemat saya pindaan kepada seksyen 39B ini merupakan satu pindaan yang relevan 
dan rasional, menepati kehendak dan keperluan semasa.  

Tambahan pula, pindaan ini dapat memperkasakan lagi aspek hak asasi 
manusia di dalam memastikan keadilan yang sewajarnya dapat diberikan kepada 
individu yang tidak sepatutnya diberikan hukuman mati mandatori.  

 



12.31 tgh. Dato' Sri Dr. Haji Irmohizam bin Haji Ibrahim [Kuala Selangor]: Bismillahir Rahmanir Rahim, Assalamualaikum warahmatullahi wabarakatuh, salam sejahtera, salam negaraku Malaysia. Terima kasih kepada Tuan Yang di-Pertua kerana memberikan peluang kepada saya untuk membahaskan usul Rang Undang-undang Akta Dadah Berbahaya (Pindaan) 2017. Tuan Yang di-Pertua, bila merujuk kepada penyalahgunaan dadah, pada hemat saya ia merupakan satu isu utama yang menjadi barah terutama sekali dalam negara ini sehinggakan ia menjadi antara isu yang hangat diperdebatkan oleh masyarakat Malaysia. Penyalahgunaan dadah tidak mengira warna kulit mahupun agama yang dianuti. Penyalahgunaan dadah bukanlah satu isu baru yang pada dasarnya negara kita terlepas daripada masalah yang membelenggu hampir kesemua negara di dunia ini. Berdasarkan statistik yang diperolehi daripada pihak Polis Diraja Malaysia, menunjukkan bahawa sejak tahun 2014 sehingga Oktober 2017, seramai 702,319 orang pengedar dadah telah ditangkap. Ditambah pula statistik Jabatan Penjara Malaysia menunjukkan bahawa 71.3 peratus daripada jumlah bantuan yang melakukan kesalahan berkaitan dadah terdiri daripada kaum Melayu yang ia merupakan satu peratusan yang amat tinggi berbanding kaum lain. Lebih membimbangkan lagi apabila rekod Agensi Antidadah Kebangsaan menunjukkan statistik penagihan dadah di kalangan pelajar sekolah terutamanya pelajar sekolah menengah pada tahun 2016 adalah sebanyak 1,411 orang dan meningkat sehingga 1,731 orang sehingga September 2017. Justeru itu, melihat kepada pindaan yang dibuat pada hari ini, saya ingin mengucapkan syabas dan tahniah kepada kepimpinan Yang Amat Berhormat Perdana Menteri dan juga kerajaan kerana pindaan hari ini merupakan satu mekanisme yang pada hemat saya berbentuk pencegahan yang lebih serius bagi mengatasi permasalahan dadah di negara kita. Tuan Yang di-Pertua, jika dahulu kita hanya mengetahui dan mengenali jenis dadah opiat yang terdiri daripada heroin, morfin dan ganja serta dadah sintetik seperti syabu, ice, crystal dan diamond. Hari ini, sindiket dadah semakin licik bagi mengaut keuntungan menghasilkan dadah sintetik terbaharu menggunakan bahan kimia yang tidak menyalahi undang-undang tetapi mampu memberikan kesan yang sungguh mengkhayalkan yang dikenali sebagai, dengan izin, new psychoactive substances (NPS) bagi mengelakkan mereka disabitkan kesalahan mengikut Akta Dadah Berbahaya 1952. Menurut data yang diperolehi daripada pihak Polis Diraja Malaysia menunjukkan satu angka yang sungguh membimbangkan kerana terdapat lebih kurang 800 jenis dadah new psychoactive substances (NPS) namun berjaya dikenal pasti adalah berjumlah 27 jenis. Daripada 800 dikenal pasti 27 jenis. Manakala daripada 27 jenis ini, hanya 9 sahaja yang telah diperuntukkan di bawah Akta Racun. Kini antara dadah NPS yang berbahaya dan menjadikan penagih lebih agresif seakan-akan zombi ialah dadah jenis flakka atau dikenali sebagai the zombie drugs yang merupakan dengan izin, new psychoactive substances (NPS). Dadah flakka ini boleh merangsang bahagian otak yang mengatur mood, hormon dopamin dan serotonin agar pengguna dadah itu merasa lebih kuat, tidak takut, hilang rasa malu dan menjadi gila. Tambahan pula di negara Amerika Syarikat telah mengenal pasti bahawa ia sedang dijual secara berleluasa di luar dan di dalam bentuk gula-gula jeli. Justeru itu, saya ingin menggesa kepada pihak kerajaan, sama ada PDRM dan Agensi Antidadah Kebangsaan agar mempergiatkan usaha membendung pengedaran dadah flakka ini yang mampu membahayakan masyarakat serta memberikan kesan daripada keadaan yang mampu mengubah manusia kepada menjadi zombi. Tuan Yang di-Pertua, bila merujuk kepada keperluan dan rasional meminda seksyen 39B Akta Dadah Berbahaya 1952, harus diketahui bahawa kali terakhir akta ini dipinda adalah pada tahun 1983 dengan memasukkan pindaan peruntukan hukuman mati mandatori kepada individu yang mengedar dadah iaitu 34 tahun yang lalu. Oleh itu pada hemat saya pindaan kepada seksyen 39B ini merupakan satu pindaan yang relevan dan rasional, menepati kehendak dan keperluan semasa. Tambahan pula, pindaan ini dapat memperkasakan lagi aspek hak asasi manusia di dalam memastikan keadilan yang sewajarnya dapat diberikan kepada individu yang tidak sepatutnya diberikan hukuman mati mandatori.